Урыш Анзор дегъэгуфIэ
БэнэкIэ хуитымкIэ Дунейпсо кубокым и зэпеуэ Америкэм и Штат Зэгуэтхэм щекIуэкIащ. Урысейм и командэ къыхэхам хэт ди лъахэгъу Урыш Анзор зэхьэзэхуэм и япэ махуэм хьэрхуэрэгъу къыхуэхъуа, дунейпсо чемпион Алтадов Ибрэхьим (Украинэ) гугъу демыхьу хигъэщIащ.
КIэух зэIущIэм Урышым и зэфIэкIыр нэсу къызыкъуихыфакъым икIи Лондон щекIуэкIа Олимпиадэм етIуанэ увыпIэр къыщызыхьа Пашгар Эсхан бжыгъэр 2:1-уэ фIихьэхури, къылъысар дыжьын медалырщ.
Командэ зэпеуэм Ираным и гупыр щытекIуащ. Урысейм и бэнакIуэхэм етIуанэ увыпIэр къахьащ. Бысымхэм — США-м и командэм — жэзыр ялъысащ.
